Kaare Dybvad Bek (S), 2023-05-16:
Tak for ordet, hr. formand.
Jeg vil indledningsvis takke Dansk Folkeparti for at sætte fokus på et vigtigt og principielt spørgsmål.
Jeg synes, det er afgørende, at vi kan tage de her debatter uden berøringsangst, og jeg vil heller ikke lægge skjul på, at jeg ikke selv har nogen forståelse for kønsopdelte svømmehaller.
Jeg synes grundlæggende, det er udansk og forkert, og at det er med til at understøtte nogle forældede, grænsende til totalitære ærbarhedsnormer.
Det er selvfølgelig ikke islam, der skal dominere det offentlige rum, og jeg mener heller ikke, at vi i fællesskabet skal give køb på vores egne værdier i rummelighedens navn.
Og jeg bliver også sur, når jeg læser om den sag fra 2019, som Dansk Folkeparti henviser til i deres beslutningsforslag.
Det skal selvfølgelig være sådan, at en dansk familiefar kan overvære sin datters svømmeundervisning, og det er et faktum, at datteren kun er en ud af to etnisk danske piger på holdet.
Det skal jo selvfølgelig ikke resultere i, at svømmeklubben ikke tillader kvinder at opholde sig eller mænd at opholde sig på tilskuerrækkerne, som det her var tilfældet.
Det modvirker i mine øjne integrationen, og det trækker nogle selvvalgte parallelsamfund ind i vores svømmehaller.
Det giver ikke mening at opdele dem.
Jeg synes, det er uværdigt over for os, der er fædre, at acceptere en præmis om, at man ikke kan se sin datter dyrke sport.
Og jeg er principielt imod, at vores fælles offentlige rum skal reguleres efter nogle kulturers forældede normer.
Det er ikke danskernes ansvar at tilpasse sig til andre kulturers bornerthed.
Endelig mener jeg, at man sender et forkert signal til vores børn om, at små piger i badetøj er andet end børn og skulle rumme en eller anden seksualitet.
Så regeringen er enig i, at kønsopdelte svømmehaller er et udansk fænomen.
Det modarbejder ligestillingen, og det modarbejder integrationen, og derfor må man også lokalt stå fast, når man i hverdagen bliver mødt med disse særkrav, og insistere på vores danske værdier, herunder selvfølgelig ligestilling.
Det er vores måde at leve på, og det betyder, at når man træder ind i en svømmehal i Danmark, gælder der danske spilleregler og svømmeregler.
Spørgsmålet er så, om den rigtige måde at gøre det på er at lave lovgivning her på Christiansborg.
Det synes jeg personligt er svært at afgøre på nuværende tidspunkt.
Først og fremmest vil jeg mene, at der ligger et kommunalt ansvar såvel som en potentiel gevinst i at få håndteret det lokalt.
Er det muligt at regulere alle hverdagens sammenstød, kultursammenstød, ned i detaljen, f.eks. hvad der skal serveres i kantinerne, og om der skal holdes eidfest i børnehaven?
Det er for mig at se de lokale beslutningstagere og ledelserne, som først og fremmest skal på banen og bruge de givne lejligheder til at minde om, at alle i Danmark skal stå fast på, at vi har nogle værdier, som ikke kan fraviges.
Jeg er derfor varsom med at gribe til lovgivning, men jeg synes, at der er god grund til at blive klogere på den her problemstilling, herunder kommunernes forskellige måder at håndtere det på.
Og derfor ønsker regeringen i første omgang at igangsætte et arbejde.
Det kunne f.eks. være i samarbejde med KL eller andre interessenter på området, hvor vi får talt med de relevante interessenter og får de lokale perspektiver med, inden vi tager stilling til, hvorvidt der skal være et forbud mod kønsopdeling i svømmehaller eller ej.
Derfor kan regeringen på nuværende tidspunkt ikke støtte forslaget.